Мабільныя ТэлеСыстэмы (Беларусь)

**«Мабі́льныя тэлесыстэ́мы»** («МТС») — прадпрыемства сувязі Беларусі, заснаванае ў красавіку 2002 году. 

Падае паслугі сотавай сувязі стандарту GSM 900/1800 і шыракапалоснага доступу да Сеціва. Заснавальнікамі і ўласьнікамі сумеснага прадпрыемства ёсьць «Белтэлекам» (51% статутнага капіталу) і расейскі сотавы апэратар «Мабільныя ТэлеСыстэмы» (49%). Кампанія пачала камэрцыйную дзейнасьць 27 чэрвеня 2002 году, стаўшы другім мабільным апэратарам стандарту GSM у Беларусі. Уліковы нумар падаткаплатніка 800013732. На 2021 год налічвала 389 салёнаў сувязі ва ўсіх 6 абласьцях Беларусі, зь іх 93 (24) уласных і 296 ва ўласнасьці гандлёвых прадстаўнікоў.

## Мінуўшчына
23 верасьня 2001 г. ААТ «Мабільныя тэлесыстэмы» (Масква, Расея) выйграла за 10 млн $ тэндэр Міністэрства сувязі Беларусі на стварэньне сотавай сеткі ў Беларусі. У чэрвені 2002 г. сумеснае таварыства з абмежаванай адказнасьцю «Мабільныя тэлесыстэмы» за 5 млн $ атрымала дазвол на разбудову першай у Беларусі двухдыяпазоннай сотавай сеткі GSM 900/1800. Упершыню зьявіўся дыяпазон 1800 мэгагэрц. 12 жніўня адчынілі трафік для тэлефанаваньняў у сетку «А1». У лютым 2003 г. расейскае ААТ «Мабільныя ТэлеСыстэмы» ўпершыню выказала намер выкупіць кантрольны пакет акцыяў сумеснага ТАА «Мабільныя ТэлеСыстэмы» ў Беларусі. У 2002—2003 гадох, калі ўкладаньні склалі 95 млн $, «МТС» было найбуйнейшым капіталаўкладальнікам Беларусі.

17 кастрычніка 2004 году кампанія «Мабільныя тэлесыстэмы» першай сярод беларускіх апэратараў дасягнула адзнакі ў 1 мільён актыўных абанэнтаў і адначасова стала буйнейшай мабільнай кампаніяй у Беларусі. У студзені 2005 году рынкавая доля кампаніі перавысіла 50%, а ў траўні кампанія ўжо пераадолела мяжу ў 1,5 млн абанэнтаў. 11 ліпеня 2007 г. кампанія абвясьціла ад тым, што лік актыўных абанэнтаў дасягнуў 3,5 млн чалавек. Гэта склала 54% ад агульнай колькасьці карыстальнікаў мабільнай сувязі ў краіне. На пачатак ліпеня 2007 г. пакрыцьцё МТС ахоплівала звыш 80% тэрыторыі краіны, на якой пражывала 93% насельніцтва Беларусі. У сетцы гэтага апэратара працавала 2763 базавыя станцыі. Паслуга міжнароднага роўмінгу падавалася ў 129 краінах сьвету ў сетках 221 GSM-апэратара. Чысты прыбытак СТАА «МТС» па US GAAP за 2007 год склаў $150,7 млн. Выручка кампаніі склала 875,1 млрд бел. рублёў.

На 1 жніўня 2008 году абанэнцкая база МТС у Беларусі складала 4,07 млн карыстачоў (53,3% ад агульнай колькасьці GSM-карыстачоў у Беларусі), павялічыўшыся з пачатку году на 7,1%. На канец 2008 году радыёпакрыцьцё сеткі МТС ахапляе 92% тэрыторыі краіны, дзе пражывае больш 98% насельніцтва Беларусі. У зоне дзеяньня знаходзяцца больш за 20 760 населеных пунктаў, міжнародныя аўтатрасы і мясцовыя аўтадарогі, месцы адпачынку і турызму, усе станцыі Менскага мэтрапалітэну. Агульны лік базавых станцыяў перавысіў 4 тыс. У выніку фінансавага крызісу 2011 году выручка СТАА «МТС» упала на 16% да $380,72 млн. Прыбытак скараціўся на 19% да $189,75 млн.

На 4 ліпеня 2013 году ТАА «МТС» заставалася найбольшым сотавым апэратарам Беларусі. Абанэнцкая база налічвала ў Беларусі 5,24 млн чалавек (55,4% насельніцтва Беларусі), зь іх звыш 1 млн карысталіся паслугамі мабільнага сеціва. Сувязь забясьпечвалі звыш 6400 базавых станцыяў сотавай сувязі 2-га і 3-га пакаленьняў. У 2013 годзе штомесячныя выдаткі абанэнта ў сярэднім скараціліся да менш як $5,5 з $13 у 2002 годзе (пры заснаваньні «МТС»). Пагатоў у 2013 годзе абанэнт «МТС» гутарыў у сярэднім звыш 500 хвілінаў (8 гадзінаў і 20 хвілінаў) штомесяц, або 16 хвілінаў і 40 сэкундаў штодня. Тады як у 2002 годзе на абанэнта ў сярэднім прыпадала блізу 270 хвілінаў гутарак (4,5 гадзіны) штомесяц.

### Лягатып

27 чэрвеня 2006 году СТАА «Мабільныя тэлесыстэмы»  прадставіла ў Беларусі абноўлены брэнд кампаніі ў выглядзе квадрата зь яйкападобным выразам разам зь зьмененым слоганам і афіцыйна зарэгістравала яго 10 ліпеня 2006 году. Па дадзеных кампаніі, распрацоўнікам абноўленага брэнда стала брэндынгавае агенцтва Wolff Olins. Кампанія «Сыстэма-Тэлікам», у склад якой уваходзіць МТС, у 2006 годзе вылучыла на распрацоўку брэнда $4 млн.

У канцы жніўня 2007 году беларускі паэт Алесь Разанаў і мастак Віктар Маркавец падалі ў Вярхоўны суд Беларусі позву аб парушэньні сваіх аўтарскіх праў да беларуска-расейскага прадпрыемства «Мабільныя ТэлеСыстэмы» (МТС). Па дадзеных Вярхоўнага суду, «іск пададзены аб абароне аўтарскіх правоў, у якім іскавікі патрабуюць абавязаць кампанію МТС апублікаваць у газэтах „СБ. Беларусь сегодня“, „Рэспубліка“, „Зьвязда“, „КП у Беларусі“, „АІФ у Беларусі“, „Беларусы й рынак“ інфармацыю аб парушэньні аўтарскіх правоў у стаўленьні твора „Яйкавадраты“, створанага ў 1992 годзе». Судовае слуханьне пачалося 1 кастрычніка 2007 году. 16 кастрычніка 2007 Вярхоўны суд Беларусі адмовіў у задавальненьні гэтай пазовы. Апэляцыйная рада Нацыянальнага цэнтру інтэлектуальнай уласнасьці 3 траўня прызнала несапраўднай рэгістрацыю таварнага знака кампаніі «МТС» з выявай чырвонага яйка.

### Кіраўнікі
* Уладзімер Карповіч (7 верасьня 2005 — 20 верасьня 2020)
* Уладзіслаў Андрэйчанка (з 20 верасьня 2020 году)

## Нумары абанэнтаў
* +375 **29 2** xx xx xx
* +375 **29 5** xx xx xx
* +375 **29 7** xx xx xx
* +375 **29 8** xx xx xx
* +375 **33 3** xx xx xx
* +375 **33 6** xx xx xx
* +375 **33 9** xx xx xx
У сувязі з уводам у Рэспубліцы Беларусь паслугі па міграцыі нумароў нумары абанэнтаў могуць прымаць значэньні:
* +375 **25** xxx xx xx
* +375 **29** xxx xx xx
* +375 **33** xxx xx xx
* +375 **44** xxx xx xx

## Крыніцы

## Вонкавыя спасылкі
* RSS-стужка навінаў кампаніі
* Карпаратыўны сайт
* Бачына аб прадпрыемстве

Катэгорыя:Апэратары мабільнай сувязі Беларусі
Катэгорыя:Зьявіліся ў 2002 годзе
Катэгорыя:Прадпрыемствы Беларусі
Катэгорыя:Першамайскі раён (Менск)